CELEX: 22014A0823(02)
Language: el
Date: 2014-08-05 00:00:00
Title: Συμφωνία μεταξύ της Ευρωπαϊκής Ένωσης και της Δημοκρατίας της Κολομβίας σχετικά με τη θέσπιση πλαισίου για τη συμμετοχή της Δημοκρατίας της Κολομβίας στις επιχειρήσεις διαχείρισης κρίσεων της Ευρωπαϊκής Ένωσης

23.8.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 251/8
            
         ΜΕΤΆΦΡΑΣΗ
   ΣΥΜΦΩΝΊΑ
   μεταξύ της Ευρωπαϊκής Ένωσης και της Δημοκρατίας της Κολομβίας σχετικά με τη θέσπιση πλαισίου για τη συμμετοχή της Δημοκρατίας της Κολομβίας στις επιχειρήσεις διαχείρισης κρίσεων της Ευρωπαϊκής Ένωσης
   Η ΕΥΡΩΠΑΪΚΗ ΕΝΩΣΗ («Ένωση») ή («ΕΕ»),
   αφενός, και
   Η ΔΗΜΟΚΡΑΤΙΑ ΤΗΣ ΚΟΛΟΜΒΙΑΣ,
   αφετέρου,
   που αποκαλούνται εφεξής ομού τα «μέρη»,
   Εκτιμώντας τα ακόλουθα:
   
               (1)
            
            
               Στο πλαίσιο της κοινής πολιτικής ασφάλειας και άμυνας, η Ευρωπαϊκή Ένωση μπορεί να αποφασίσει να αναλάβει επιχειρήσεις διαχείρισης κρίσεων που είναι δυνατόν να περιλαμβάνουν τα καθήκοντα που περιγράφονται στα άρθρα 42 παράγραφος 1 και 43 παράγραφος 1 της Συνθήκης για την Ευρωπαϊκή Ένωση, σύμφωνα με την απόφαση του Συμβουλίου.
            
         
               (2)
            
            
               Η Δημοκρατία της Κολομβίας και η ΕΕ αναγνωρίζουν τη σημασία της παγκόσμιας ειρήνης για την ανάπτυξη όλων των κρατών και παραμένουν αποφασισμένες να συμβάλλουν στη διατήρηση της ειρήνης και της ασφάλειας στις αντίστοιχες γειτονίες τους και στον ευρύτερο κόσμο, βάσει των αρχών του Καταστατικού Χάρτη των Ηνωμένων Εθνών.
            
         
               (3)
            
            
               Λαμβάνοντας υπόψη τη δέσμευση μεταξύ των μερών να ενισχύσουν τη συνεργασία τους σε θέματα ασφάλειας και άμυνας και αναγνωρίζοντας ότι οι δυνατότητες και οι ικανότητες των δυνάμεων ασφαλείας της Δημοκρατίας της Κολομβίας θα μπορούσαν να χρησιμοποιηθούν σε επιχειρήσεις της ΕΕ για τη διαχείριση κρίσεων.
            
         
               (4)
            
            
               Η Δημοκρατία της Κολομβίας και η ΕΕ επιθυμούν να καθορίσουν γενικούς όρους συμμετοχής της Δημοκρατίας της Κολομβίας σε επιχειρήσεις διαχείρισης κρίσεων της ΕΕ σε μια συμφωνία σχετικά με τη θέσπιση πλαισίου για την πιθανή μελλοντική συμμετοχή, αντί να καθορίζουν αυτούς τους όρους κατά περίπτωση, για κάθε συγκεκριμένη επιχείρηση.
            
         
               (5)
            
            
               Η συμφωνία αυτή δεν θα πρέπει να θίγει την αυτονομία λήψης αποφάσεων της Ένωσης ούτε τη δυνατότητα της Δημοκρατίας της Κολομβίας να αποφασίζει κατά περίπτωση, για τη συμμετοχή της σε επιχειρήσεις διαχείρισης κρίσεων της ΕΕ.
            
         
               (6)
            
            
               Η Ευρωπαϊκή Ένωση αποφασίζει εάν θα κληθούν τρίτα κράτη να συμμετάσχουν σε επιχείρηση διαχείρισης κρίσης της ΕΕ. Η Δημοκρατία της Κολομβίας μπορεί να αποδεχθεί την πρόσκληση της Ένωσης και να προσφέρει τη συμβολή της. Στην περίπτωση αυτή, η Ένωση θα αποφασίσει για την αποδοχή αυτής της προτεινόμενης συμβολής,
            
         ΣΥΜΦΩΝΗΣΑΝ ΤΑ ΑΚΟΛΟΥΘΑ:
   ΤΜΗΜΑ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αποφάσεις περί συμμετοχής
   1.   Κατόπιν της αποφάσεως της Ένωσης να καλέσει τη Δημοκρατία της Κολομβίαςνα συμμετάσχει σε επιχείρηση διαχείρισης κρίσεων της ΕΕ, η Δημοκρατία της Κολομβίας, κατ' εφαρμογή της παρούσας συμφωνίας, ανακοινώνει την απόφαση της αρμόδιας αρχής της σχετικά με τη συμμετοχή της καθώς και την προτεινόμενη συμβολή της, στην Ευρωπαϊκή Ένωση.
   2.   Η αξιολόγηση της Ένωσης όσον αφορά την προτεινόμενη συμβολή της Δημοκρατίας της Κολομβίας διενεργείται κατόπιν διαβουλεύσεων με τη χώρα αυτή.
   3.   Η Ένωση παρέχει, το συντομότερο δυνατόν, στη Δημοκρατία της Κολομβίας μια πρώτη εκτίμηση της πιθανής συμβολής της στις κοινές δαπάνες της επιχείρησης, με σκοπό να βοηθήσει τη Δημοκρατία της Κολομβίας στη διαμόρφωση της προσφοράς της.
   4.   Η Ένωση γνωστοποιεί γραπτώς στη Δημοκρατία της Κολομβίας το αποτέλεσμα της αξιολόγησής της και την απόφαση σχετικά με την προτεινόμενη συμβολή της Δημοκρατίας της Κολομβίας, προκειμένου να εξασφαλισθεί η συμμετοχή της Δημοκρατίας της Κολομβίας σύμφωνα με τις διατάξεις της παρούσας συμφωνίας.
   5.   Η προσφορά της Δημοκρατίας της Κολομβίας σύμφωνα με την παράγραφο 1 και η αποδοχή της από την ΕΕ σύμφωνα με την παράγραφο 4, αποτελούν τη βάση για την εφαρμογή της παρούσας συμφωνίας σε κάθε συγκεκριμένη επιχείρηση διαχείρισης κρίσης.
   6.   Η Δημοκρατία της Κολομβίας μπορεί, με δική της πρωτοβουλία ή κατ' αίτηση της Ένωσης και έπειτα από διαβουλεύσεις μεταξύ των μερών, να αποσυρθεί πλήρως ή εν μέρει, ανά πάσα στιγμή, από τη συμμετοχή σε επιχείρηση διαχείρισης κρίσης της ΕΕ.
   Άρθρο 2
   Πλαίσιο
   1.   Η Δημοκρατία της Κολομβίας συντάσσεται με την οικεία απόφαση του Συμβουλίου με την οποία το Συμβούλιο της Ευρωπαϊκής Ένωσης αποφασίζει ότι η Ένωση θα διεξαγάγει επιχείρηση διαχείρισης κρίσης καθώς και με οποιαδήποτε άλλη απόφαση με την οποία το Συμβούλιο της Ευρωπαϊκής Ένωσης αποφασίζει την παράταση επιχείρησης διαχείρισης κρίσης της ΕΕ, σύμφωνα με τις διατάξεις της παρούσας συμφωνίας και οποιεσδήποτε αναγκαίες εκτελεστικές διατάξεις.
   2.   Η συμβολή της Δημοκρατίας της Κολομβίας σε επιχείρηση διαχείρισης κρίσης της ΕΕ δεν θίγει την αυτονομία λήψης αποφάσεων της Ένωσης.
   Άρθρο 3
   Καθεστώς του προσωπικούκαι των δυνάμεων της Δημοκρατίας της Κολομβίας
   1.   Το καθεστώς του προσωπικού που αποσπάται σε μη στρατιωτική επιχείρηση διαχείρισης κρίσης της ΕΕ και/ή των δυνάμεων με τις οποίες η Δημοκρατία της Κολομβίας συμβάλλει σε στρατιωτική επιχείρηση διαχείρισης κρίσης της ΕΕ διέπεται από τη σχετική συμφωνία, εάν έχει συναφθεί, ή από οποιαδήποτε άλλη ρύθμιση για το καθεστώς των δυνάμεων/της αποστολής μεταξύ της Ένωσης και του κράτους ή των κρατών όπου διεξάγεται η επιχείρηση. Η Δημοκρατία της Κολομβίας ενημερώνεται σχετικά.
   2.   Το καθεστώς του προσωπικού το οποίο εκχωρείται σε αρχηγεία ή μονάδες διοίκησης που ευρίσκονται εκτός του κράτους ή των κρατών όπου πραγματοποιείται η επιχείρηση διαχείρισης κρίσης της ΕΕ διέπεται από διακανονισμούς μεταξύ των εν λόγω αρχηγείων και μονάδων διοίκησης και των αρμόδιων αρχών της Δημοκρατίας της Κολομβίας.
   3.   Με την επιφύλαξη της συμφωνίας για το καθεστώς των δυνάμεων/της αποστολής που αναφέρεται στην παράγραφο 1, η Δημοκρατία της Κολομβίας ασκεί δικαιοδοσία επί του προσωπικού της που συμμετέχει στην επιχείρηση διαχείρισης κρίσης της ΕΕ. Όταν οι δυνάμεις της Δημοκρατίας της Κολομβίας επιχειρούν επί σκάφους ή αεροσκάφους κράτους μέλους της Ευρωπαϊκής Ένωσης, το κράτος μέλος αυτό μπορεί να ασκεί δικαιοδοσία, βάσει ισχυουσών και/ή μελλοντικών συμφωνιών και σύμφωνα με τους εθνικούς κανόνες και κανονισμούς του και το διεθνές δίκαιο.
   4.   Η Δημοκρατία της Κολομβίας έχει την ευθύνη να αντιμετωπίζει τυχόν αξιώσεις συνδεόμενες με τη συμμετοχή σε επιχείρηση διαχείρισης κρίσης της ΕΕ που εγείρονται από μέλος του προσωπικού της ή αφορούν μέλος του προσωπικού της και έχει την ευθύνη να κινεί οποιαδήποτε διαδικασία, ιδίως δικαστική ή πειθαρχική, κατά μέλους του προσωπικού της σύμφωνα με τους νόμους και τους κανονισμούς της.
   5.   Τα μέρη συμφωνούν να παραιτούνται αμοιβαίως από κάθε άλλη αξίωση, εκτός των συμβατικών αξιώσεων, για ζημία, απώλεια ή καταστροφή περιουσιακών στοιχείων που ανήκουν ή χρησιμοποιούνται από οποιοδήποτε μέρος ή για τραυματισμό ή θάνατο μέλους του προσωπικού οποιουδήποτε των μερών, που προκύπτει από την εκτέλεση των επίσημων καθηκόντων τους σε σχέση με δραστηριότητες οι οποίες διεξάγονται δυνάμει της παρούσας συμφωνίας, εξαιρουμένων των περιπτώσεων βαρείας αμέλειας ή δόλου.
   6.   Η Δημοκρατία της Κολομβίας αναλαμβάνει να προβεί σε δήλωση παραίτησης από αξιώσεις έναντι οποιουδήποτε κράτους που συμμετέχει σε επιχείρηση διαχείρισης κρίσης της ΕΕ στην οποία συμμετέχει η Δημοκρατία της Κολομβίας και να προβεί στην ενέργεια αυτή κατά την υπογραφή της παρούσας συμφωνίας.
   7.   Η Ευρωπαϊκή Ένωση αναλαμβάνει να διασφαλίσει ότι τα κράτη μέλη της Ευρωπαϊκής Ένωσης θα προβούν σε δήλωση παραίτησης από αξιώσεις για οποιαδήποτε μελλοντική συμμετοχή της Δημοκρατίας της Κολομβίας σε επιχείρηση διαχείρισης κρίσης της ΕΕ και ότι θα προβούν στην ενέργεια αυτή κατά την υπογραφή της παρούσας συμφωνίας.
   Άρθρο 4
   Διαβαθμισμένες πληροφορίες
   1.   Η Δημοκρατία της Κολομβίας λαμβάνει τα κατάλληλα μέτρα προκειμένου να διασφαλίσει ότι οι διαβαθμισμένες πληροφορίες της ΕΕ προστατεύονται σύμφωνα με τους κανόνες ασφαλείας του Συμβουλίου, που περιλαμβάνονται στην απόφαση 2013/488/ΕΕ του Συμβουλίου (1), και σύμφωνα με τις περαιτέρω οδηγίες που εκδίδονται από τις αρμόδιες αρχές, στις οποίες περιλαμβάνονται ο Διοικητής Επιχειρήσεων της ΕΕ σχετικά με στρατιωτική επιχείρηση διαχείρισης κρίσης της ΕΕ ή ο Αρχηγός αποστολής σχετικά με μη στρατιωτική επιχείρηση διαχείρισης κρίσης της ΕΕ.
   2.   Όταν τα μέρη συνάπτουν συμφωνία σχετικά με τις διαδικασίες ασφαλείας για την ανταλλαγή διαβαθμισμένων πληροφοριών, η συμφωνία αυτή εφαρμόζεται στο πλαίσιο επιχείρησης διαχείρισης κρίσης της ΕΕ.
   ΤΜΗΜΑ II
   
      ΔΙΑΤΑΞΕΙΣ ΓΙΑ ΣΥΜΜΕΤΟΧΗ ΣΕ ΜΗ ΣΤΡΑΤΙΩΤΙΚΕΣ ΕΠΙΧΕΙΡΗΣΕΙΣ ΔΙΑΧΕΙΡΙΣΗΣ ΚΡΙΣΕΩΝ ΤΗΣ ΕΕ
   
   Άρθρο 5
   Προσωπικό αποσπασμένο σε μη στρατιωτική επιχείρηση διαχείρισης κρίσης της ΕΕ
   1.   Η Δημοκρατία της Κολομβίας:
   
               α)
            
            
               εξασφαλίζει ότι το προσωπικό της που είναι αποσπασμένο σε μη στρατιωτική επιχείρηση διαχείρισης κρίσης της ΕΕ εκτελεί την αποστολή του σύμφωνα με:
               
                           (i)
                        
                        
                           την οικεία απόφαση του Συμβουλίου και τις μετέπειτα τροποποιήσεις, όπως αναφέρεται στο άρθρο 2 παράγραφος 1,
                        
                     
                           (ii)
                        
                        
                           το σχέδιο επιχειρήσεων,
                        
                     
                           (iii)
                        
                        
                           τις τυχόν ισχύουσες ρυθμίσεις εφαρμογής·
                        
                     
         
               β)
            
            
               ενημερώνει εγκαίρως το Διοικητή Μη Στρατιωτικών Επιχειρήσεων σχετικά με οποιαδήποτε αλλαγή στη συμβολή της σε μη στρατιωτική επιχείρηση διαχείρισης κρίσης της ΕΕ.
            
         2.   Το προσωπικό της Δημοκρατίας της Κολομβίας που αποσπάται σε μη στρατιωτική επιχείρηση διαχείρισης κρίσης της ΕΕ υπόκειται σε ιατρική εξέταση και εμβολιασμό από την αρμόδια αρχή της Κολομβίας, η οποία παρέχει ιατρική βεβαίωση ότι το μέλος του προσωπικού είναι ικανό να εκτελέσει τα καθήκοντά του και προσκομίζει αντίγραφο της βεβαίωσης αυτής.
   3.   Το προσωπικό που αποσπάται από τη Δημοκρατία της Κολομβίας εκτελεί τα καθήκοντά του και συμπεριφέρεται με αποκλειστικό γνώμονα τα συμφέροντα της μη στρατιωτικής επιχείρησης διαχείρισης κρίσης της ΕΕ.
   Άρθρο 6
   Δομή διοίκησης
   1.   Όλο το προσωπικό που συμμετάσχει σε μη στρατιωτική επιχείρηση διαχείρισης κρίσης της ΕΕ τελεί πλήρως υπό τη διοίκηση των εθνικών του αρχών.
   2.   Οι εθνικές αρχές μεταβιβάζουν τον επιχειρησιακό έλεγχο στο Διοικητή Μη Στρατιωτικών Επιχειρήσεων της Ένωσης.
   3.   Ο Διοικητής Μη Στρατιωτικών Επιχειρήσεων είναι υπεύθυνος για τη μη στρατιωτική επιχείρηση διαχείρισης κρίσης της ΕΕ και ασκεί τη διοίκηση και τον έλεγχό της σε στρατηγικό επίπεδο.
   4.   Ο Αρχηγός αποστολής είναι υπεύθυνος για τη μη στρατιωτική επιχείρηση διαχείρισης κρίσης της ΕΕ, ασκεί τη διοίκηση και τον έλεγχό της στο θέατρο των επιχειρήσεων και αναλαμβάνει την καθημερινή διαχείρισή της.
   5.   Η Δημοκρατία της Κολομβίας έχει τα ίδια δικαιώματα και υποχρεώσεις, όσον αφορά την καθημερινή διαχείριση της επιχείρησης, με τα κράτη μέλη της Ευρωπαϊκής Ένωσης που συμμετέχουν στην επιχείρηση, σύμφωνα με τις νομικές πράξεις που αναφέρονται στο άρθρο 2 παράγραφος 1.
   6.   Ο Αρχηγός αποστολής είναι υπεύθυνος για τον πειθαρχικό έλεγχο του προσωπικού της μη στρατιωτικής επιχείρησης διαχείρισης κρίσης της ΕΕ. Οσάκις απαιτείται, λαμβάνονται πειθαρχικά μέτρα από την οικεία εθνική αρχή.
   7.   Η Δημοκρατία της Κολομβίας ορίζει Σύνδεσμο Εθνικού Σώματος («ΣΕΣ») ως σημείο επαφής για να εκπροσωπεί το εθνικό της σώμα στην επιχείρηση. Ο ΣΕΣ αναφέρεται για εθνικά θέματα στον Αρχηγό αποστολής και είναι υπεύθυνος για την πειθαρχία της δύναμης της Δημοκρατίας της Κολομβίας σε καθημερινό επίπεδο.
   8.   Η απόφαση για τον τερματισμό της επιχείρησης λαμβάνεται από την Ένωση, κατόπιν διαβουλεύσεων με τη Δημοκρατία της Κολομβίας, εφόσον ηΔημοκρατία της Κολομβίας εξακολουθεί να συμβάλλει στη μη στρατιωτική επιχείρηση διαχείρισης κρίσεων της ΕΕ κατά την ημερομηνία τερματισμού της επιχείρησης.
   Άρθρο 7
   Χρηματοοικονομικές πτυχές
   1.   Υπό την επιφύλαξη του άρθρου 8, η Δημοκρατία της Κολομβίας αναλαμβάνει όλες τις δαπάνες που συνδέονται με τη συμμετοχή της σε μη στρατιωτική επιχείρηση διαχείρισης κρίσεων της ΕΕ, εκτός των λειτουργικών δαπανών, όπως ορίζονται στον προϋπολογισμό λειτουργίας της επιχείρησης.
   2.   Σε περίπτωση θανάτου, τραυματισμού, απώλειας ή ζημίας που πλήττει φυσικά ή νομικά πρόσωπα από το κράτος ή τα κράτη στα οποία διεξάγεται η επιχείρηση, τα θέματα ενδεχόμενης ευθύνης και αποζημίωσης της Δημοκρατίας της Κολομβίας διέπονται από τους όρους που προβλέπονται στην εφαρμοστέα συμφωνία για το καθεστώς της αποστολής, κατά τα αναφερόμενα στο άρθρο 3 παράγραφος 1, ή από οποιεσδήποτε ισχύουσες εναλλακτικές διατάξεις.
   Άρθρο 8
   Συνεισφορά στον προϋπολογισμό λειτουργίας
   1.   Σύμφωνα με την παράγραφο 4 του παρόντος άρθρου και παρά το άρθρο 1 παράγραφος 5, η Δημοκρατία της Κολομβίας συνεισφέρει στη χρηματοδότηση του προϋπολογισμού λειτουργίας της σχετικής μη στρατιωτικής επιχείρησης διαχείρισης κρίσης της ΕΕ.
   2.   Αυτή η συνεισφορά στον προϋπολογισμό λειτουργίας υπολογίζεται βάσει οποιουδήποτε από τους ακόλουθους τύπους, ανάλογα με το ποιος παράγει το χαμηλότερο ποσό:
   
               α)
            
            
               το μερίδιο του ποσού αναφοράς στον προϋπολογισμό λειτουργίας που είναι ανάλογο με το λόγο του ακαθάριστου εθνικού προϊόντος (ΑΕΕ) της Δημοκρατίας της Κολομβίας προς το σύνολο των ΑΕΕ όλων των κρατών τα οποία συνεισφέρουν στον προϋπολογισμό λειτουργίας της επιχείρησης, ή
            
         
               β)
            
            
               το μερίδιο του ποσού αναφοράς για τον προϋπολογισμό λειτουργίας που είναι ανάλογο με το λόγο του αριθμού των μελών του προσωπικού από τη Δημοκρατία της Κολομβίας τα οποία συμμετέχουν στην επιχείρηση προς το συνολικό αριθμό των μελών του προσωπικού όλων των κρατών τα οποία συμμετέχουν στην επιχείρηση.
            
         3.   Παρά τις παραγράφους 1 και 2, η Δημοκρατία της Κολομβίας δεν συνεισφέρει καθόλου στη χρηματοδότηση των ημερήσιων αποζημιώσεων που καταβάλλονται στο προσωπικό των κρατών μελών της Ευρωπαϊκής Ένωσης.
   4.   Παρά την παράγραφο 1, η Ένωση απαλλάσσει, καταρχήν, τη Δημοκρατία της Κολομβίας από χρηματοδοτικές συνεισφορές σε συγκεκριμένη μη στρατιωτική επιχείρηση διαχείρισης κρίσης της ΕΕ, εάν αποφασίσει ότι η Δημοκρατία της Κολομβίας συμβάλλει σημαντικά στην εν λόγω επιχείρηση.
   5.   Με την επιφύλαξη της παραγράφου 1, κάθε ρύθμιση για την καταβολή των συνεισφορών της Δημοκρατίας της Κολομβίας στον προϋπολογισμό λειτουργίας μη στρατιωτικής επιχείρησης διαχείρισης κρίσης της ΕΕ υπογράφεται μεταξύ των αρμόδιων αρχών των μερών και περιλαμβάνει, μεταξύ άλλων, τις ακόλουθες διατάξεις σχετικά με:
   
               α)
            
            
               το ύψος της εν λόγω χρηματοδοτικής συνεισφοράς,
            
         
               β)
            
            
               τους όρους καταβολής της χρηματοδοτικής συνεισφοράς, και
            
         
               γ)
            
            
               τη διαδικασία ελέγχου των λογαριασμών.
            
         ΤΜΗΜΑ III
   
      ΔΙΑΤΑΞΕΙΣ ΓΙΑ ΤΗ ΣΥΜΜΕΤΟΧΗ ΣΕ ΣΤΡΑΤΙΩΤΙΚΕΣ ΕΠΙΧΕΙΡΗΣΕΙΣ ΔΙΑΧΕΙΡΙΣΗΣ ΚΡΙΣΕΩΝ ΤΗΣ ΕΕ
   
   Άρθρο 9
   Συμμετοχή σε στρατιωτική επιχείρηση διαχείρισης κρίσης της ΕΕ
   1.   Η Δημοκρατία της Κολομβίας εξασφαλίζει ότι οι δυνάμεις και το προσωπικό της που συμμετέχουν σε στρατιωτική επιχείρηση διαχείρισης κρίσης της ΕΕ εκτελούν την αποστολή τους σύμφωνα με:
   
               α)
            
            
               την οικεία απόφαση του Συμβουλίου και τις μετέπειτα τροποποιήσεις, όπως αναφέρεται στο άρθρο 2 παράγραφος 1,
            
         
               β)
            
            
               το σχέδιο επιχειρήσεων, και
            
         
               γ)
            
            
               τις τυχόν ισχύουσες ρυθμίσεις εφαρμογής.
            
         2.   Η Δημοκρατία της Κολομβίας ενημερώνει, εν ευθέτω χρόνω, το Διοικητή Επιχειρήσεων της ΕΕ για κάθε αλλαγή όσον αφορά τη συμμετοχή της στην επιχείρηση.
   3.   Το προσωπικό που αποσπάται από τη Δημοκρατία της Κολομβίας εκτελεί τα καθήκοντά του και συμπεριφέρεται με αποκλειστικό γνώμονα τα συμφέροντα της στρατιωτικής επιχείρησης διαχείρισης κρίσης της ΕΕ.
   Άρθρο 10
   Δομή διοίκησης
   1.   Όλες οι δυνάμεις και το προσωπικό που συμμετέχουν σε στρατιωτική επιχείρηση διαχείρισης κρίσης της ΕΕ τελούν πλήρως υπό τη διοίκηση των εθνικών τους αρχών.
   2.   Οι εθνικές αρχές μεταβιβάζουν την επιχειρησιακή και τακτική διοίκηση και/ή τον έλεγχο των δυνάμεων και του προσωπικού τους στο Διοικητή Επιχειρήσεων της ΕΕ, ο οποίος δικαιούται να αναθέτει την εξουσία του σε τρίτους.
   3.   Η Δημοκρατία της Κολομβίας έχει τα ίδια δικαιώματα και υποχρεώσεις, όσον αφορά την καθημερινή διαχείριση της επιχείρησης, με τα κράτη μέλη της Ευρωπαϊκής Ένωσης που συμμετέχουν στην επιχείρηση, σύμφωνα με τις νομικές πράξεις που αναφέρονται στο άρθρο 2 παράγραφος 1.
   4.   Ο Διοικητής Επιχειρήσεων της ΕΕ δύναται, ανά πάσα στιγμή, κατόπιν διαβουλεύσεων με τη Δημοκρατία της Κολομβίας, να ζητήσει από τη Δημοκρατία της Κολομβίας να αποσύρει τη συμβολή της.
   5.   Η Δημοκρατία της Κολομβίας διορίζει Ανώτερο Στρατιωτικό Αντιπρόσωπο («ΑΣΑ») για να εκπροσωπεί το εθνικό της σώμα στη στρατιωτική επιχείρηση διαχείρισης κρίσης της ΕΕ. Ο ΑΣΑ διαβουλεύεται με το Διοικητή Επιχειρήσεων της ΕΕ επί όλων των θεμάτων που αφορούν την επιχείρηση και είναι υπεύθυνος για την πειθαρχία του σώματος της Δημοκρατίας της Κολομβίας σε καθημερινό επίπεδο.
   Άρθρο 11
   Χρηματοοικονομικές πτυχές
   1.   Με την επιφύλαξη του άρθρου 12 της παρούσας συμφωνίας, η Δημοκρατία της Κολομβίας αναλαμβάνει όλες τις δαπάνες που συνδέονται με τη συμμετοχή της στην επιχείρηση, εκτός αυτών που καλύπτονται από κοινή χρηματοδότηση, κατά τα προβλεπόμενα στις νομικές πράξεις που αναφέρονται στο άρθρο 2 παράγραφος 1 καθώς και στην απόφαση 2011/871/ΚΕΠΠΑ του Συμβουλίου (2).
   2.   Σε περίπτωση θανάτου, τραυματισμού, απώλειας ή ζημίας που πλήττει φυσικά ή νομικά πρόσωπα από το κράτος ή τα κράτη στα οποία διεξάγεται η επιχείρηση, τα θέματα ενδεχόμενης ευθύνης και αποζημίωσης της Δημοκρατίας της Κολομβίας διέπονται από τους όρους που προβλέπονται στην εφαρμοστέα συμφωνία για το καθεστώς των δυνάμεων, κατά τα αναφερόμενα στο άρθρο 3 παράγραφος 1, ή από οποιεσδήποτε ισχύουσες εναλλακτικές διατάξεις.
   Άρθρο 12
   Συνεισφορά στις κοινές δαπάνες
   1.   Σύμφωνα με την παράγραφο 3 του παρόντος άρθρου και παρά το άρθρο 1 παράγραφος 5, η Δημοκρατία της Κολομβίας συνεισφέρει στη χρηματοδότηση των κοινών δαπανών της σχετικής στρατιωτικής επιχείρησης διαχείρισης κρίσης της ΕΕ.
   2.   Αυτή η συνεισφορά στις κοινές δαπάνες υπολογίζεται βάσει οποιουδήποτε από τους ακόλουθους τύπους, ανάλογα με το ποιος παράγει το χαμηλότερο ποσό:
   
               α)
            
            
               το μερίδιο των κοινών δαπανών που αντιστοιχεί αναλογικά στον λόγο του ΑΕΕ της Δημοκρατίας της Κολομβίας προς το σύνολο των ΑΕΕ όλων των κρατών που συνεισφέρουν στις κοινές δαπάνες της επιχείρησης, ή
            
         
               β)
            
            
               το μερίδιο των κοινών δαπανών που αντιστοιχεί αναλογικά στο λόγο του αριθμού των μελών του προσωπικού της Δημοκρατίας της Κολομβίας που συμμετέχουν στην επιχείρηση προς το συνολικό αριθμό των μελών του προσωπικού όλων των κρατών που συμμετέχουν στην επιχείρηση.
            
         Όταν χρησιμοποιείται ο τύπος κατά το στοιχείο β) και σε περίπτωση που η Δημοκρατία της Κολομβίαςσυμβάλλει με προσωπικό μόνο στα Επιχειρησιακά Στρατηγεία ή τα Στρατηγεία Δυνάμεων, ο εφαρμοζόμενος λόγος είναι εκείνος των μελών του προσωπικού του προς το συνολικό αριθμό των μελών του προσωπικού των αντίστοιχων στρατηγείων. Σε άλλες περιπτώσεις, ο λόγος είναι εκείνος όλων των μελών του προσωπικού με το οποίο συμβάλλει η Δημοκρατία της Κολομβίας σε σχέση με το συνολικό προσωπικό της επιχείρησης.
   3.   Παρά την παράγραφο 1, η Ένωση απαλλάσσει, καταρχήν, τη Δημοκρατία της Κολομβίας από χρηματοδοτικές συνεισφορές στις κοινές δαπάνες της συγκεκριμένης στρατιωτικής επιχείρησης διαχείρισης κρίσης της ΕΕ, εάν αποφασίσει ότι η Δημοκρατία της Κολομβίας συμβάλλει σημαντικά στην εν λόγω επιχείρηση.
   4.   Με την επιφύλαξη της παραγράφου 1, κάθε ρύθμιση για την καταβολή των συνεισφορών της Δημοκρατίας της Κολομβίας στις κοινές δαπάνες συνάπτεται μεταξύ των αρμόδιων αρχών των μερών και περιλαμβάνει, μεταξύ άλλων, τις ακόλουθες διατάξεις σχετικά με:
   
               α)
            
            
               το ύψος της εν λόγω χρηματοδοτικής συνεισφοράς,
            
         
               β)
            
            
               τους όρους καταβολής της χρηματοδοτικής συνεισφοράς, και
            
         
               γ)
            
            
               τη διαδικασία ελέγχου των λογαριασμών.
            
         ΤΜΗΜΑ IV
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 13
   Ρυθμίσεις για την εφαρμογή της συμφωνίας
   Με την επιφύλαξη του άρθρου 8 παράγραφος 5 και του άρθρου 12 παράγραφος 4, κάθε αναγκαία τεχνική και διοικητική ρύθμιση στο πλαίσιο της εφαρμογής της παρούσας συμφωνίας συνάπτεται μεταξύ των αρμόδιων αρχών των μερών.
   Άρθρο 14
   Αρμόδιες αρχές
   Για τους σκοπούς της παρούσας συμφωνίας, αρμόδιες αρχές της Δημοκρατίας της Κολομβίας είναι το Υπουργείο Εθνικής Άμυνας, εκτός αντίθετης κοινοποίησης προς την Ευρωπαϊκή Ένωση.
   Άρθρο 15
   Μη συμμόρφωση
   Σε περίπτωση που ένα μέρος δεν εκπληρώσει τις υποχρεώσεις του που απορρέουν από την παρούσα συμφωνία, το έτερο μέρος έχει το δικαίωμα να καταγγείλει την παρούσα συμφωνία, με επίδοση γραπτής προειδοποίησης ενός μηνός.
   Άρθρο 16
   Ρύθμιση διαφορών
   Διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται διά της διπλωματικής οδού μεταξύ των μερών.
   Άρθρο 17
   Έναρξη ισχύος, διάρκεια και καταγγελία
   1.   Η παρούσα συμφωνία αρχίζει να ισχύει την πρώτη ημέρα του πρώτου μήνα αφότου τα μέρη κοινοποιήσουν εκατέρωθεν την ολοκλήρωση των εσωτερικών νομικών διαδικασιών που απαιτούνται για την έναρξη ισχύος της παρούσας συμφωνίας.
   2.   Η παρούσα συμφωνία επανεξετάζεται κατ' αίτηση οποιουδήποτε μέρους.
   3.   Η παρούσα συμφωνία δύναται να τροποποιηθεί βάσει αμοιβαίας γραπτής συμφωνίας μεταξύ των μερών. Οι τροποποιήσεις τίθενται σε ισχύ σύμφωνα με τη διαδικασία που αναφέρεται στην παράγραφο 1.
   4.   Η παρούσα συμφωνία δύναται να καταγγελθεί από οποιοδήποτε μέρος με γραπτή προειδοποίηση καταγγελίας που αποστέλλεται στο έτερο μέρος. Η καταγγελία αυτή παράγει αποτελέσματα έξι μήνες από την παραλαβή της κοινοποίησης από το έτερο μέρος.
   
      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, αμφότεροι δεόντως εξουσιοδοτημένοι από τα αντίστοιχα μέρη, υπέγραψαν την παρούσα συμφωνία.
      Έγινε στην Μπογκοτά, στις πέντε Αυγούστου του έτους δύο χιλιάδες δεκατέσσερα, στην αγγλική και την ισπανική γλώσσα, και κάθε κείμενο είναι εξίσου αυθεντικό.
      
         
            Για την Ευρωπαϊκή Ένωση
         
      
      
         
            Για τη Δημοκρατία της Κολομβίας
         
      
   
   
      (1)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ ΕΕ L 274 της 15.10.2013, σ. 1).
   
      (2)  Απόφαση 2011/871/ΚΕΠΠΑ του Συμβουλίου, της 19ης Δεκεμβρίου 2011, για τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας (ΑΘΗΝΑ) (ΕΕ ΕΕ L 343 της 23.12.2011, σ. 35).
   
      ΔΗΛΩΣΗ ΤΩΝ ΚΡΑΤΩΝ ΜΕΛΩΝ ΤΗΣ ΕΕ ΠΟΥ ΕΦΑΡΜΟΖΟΥΝ ΑΠΟΦΑΣΗ ΤΟΥ ΣΥΜΒΟΥΛΙΟΥ ΤΗΣ ΕΕ ΣΧΕΤΙΚΑ ΜΕ ΕΠΙΧΕΙΡΗΣΗ ΔΙΑΧΕΙΡΙΣΗΣ ΚΡΙΣΗΣ ΤΗΣ ΕΕ ΣΤΗΝ ΟΠΟΙΑ ΣΥΜΜΕΤΕΧΕΙ Η ΔΗΜΟΚΡΑΤΙΑ ΤΗΣ ΚΟΛΟΜΒΙΑΣ ΟΣΟΝ ΑΦΟΡΑ ΤΗΝ ΠΑΡΑΙΤΗΣΗ ΑΠΟ ΑΞΙΩΣΕΙΣ
      «Τα κράτη μέλη της ΕΕ, κατά την εφαρμογή απόφασης του Συμβουλίου της ΕΕ σχετικά με επιχείρηση διαχείρισης κρίσης της ΕΕ στην οποία συμμετέχει η Δημοκρατία της Κολομβίας,θα επιδιώκουν, στον βαθμό που το επιτρέπει η εσωτερική έννομη τάξη τους, να παραιτούνται κατά το δυνατόν από τυχόν αξιώσεις έναντι της Δημοκρατίας της Κολομβίαςγια τραυματισμό ή θάνατο μελών του προσωπικού τους ή για ζημία ή απώλεια περιουσιακών στοιχείων που τους ανήκουν και χρησιμοποιούνται από την επιχείρηση διαχείρισης κρίσης της ΕΕ, εφόσον ο εν λόγω τραυματισμός, θάνατος, ζημία ή απώλεια:
      
                  —
               
               
                  προκλήθηκε από προσωπικό με το οποίο συνέβαλε η Δημοκρατία της Κολομβίας σε επιχείρηση διαχείρισης κρίσης της ΕΕ,κατά την εκτέλεση των καθηκόντων του σε σχέση με την επιχείρηση διαχείρισης κρίσης της ΕΕ, εξαιρουμένων των περιπτώσεων βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης περιουσιακών στοιχείων που ανήκουν στην Δημοκρατία της Κολομβίας, υπό τον όρο ότι τα εν λόγω περιουσιακά στοιχεία χρησιμοποιήθηκαν σε σχέση με την επιχείρηση και εξαιρουμένων των περιπτώσεων βαρείας αμέλειας ή δόλου του προσωπικού με το οποίο συνέβαλε η Δημοκρατία της Κολομβίας στην επιχείρηση διαχείρισης κρίσης της ΕΕκαι το οποίο χρησιμοποιούσε τα συγκεκριμένα περιουσιακά στοιχεία.»
               
            
   
      ΔΗΛΩΣΗ ΤΗΣ ΔΗΜΟΚΡΑΤΙΑΣ ΤΗΣ ΚΟΛΟΜΒΙΑΣ ΓΙΑ ΠΑΡΑΙΤΗΣΗ ΑΠΟ ΑΞΙΩΣΕΙΣ ΕΝΑΝΤΙ ΟΠΟΙΟΥΔΗΠΟΤΕ ΚΡΑΤΟΥΣ ΠΟΥ ΣΥΜΜΕΤΕΧΕΙ ΣΕ ΕΠΙΧΕΙΡΗΣΗ ΔΙΑΧΕΙΡΙΣΗΣ ΚΡΙΣΗΣ ΤΗΣ ΕΕ
      «Κατόπιν της συμφωνίας της να συμμετάσχει σε επιχείρηση διαχείρισης κρίσης της ΕΕ, η Δημοκρατία της Κολομβίας θα επιδιώκει, στον βαθμό που το επιτρέπει η εσωτερική έννομη τάξη της, να παραιτείται κατά το δυνατόν από τυχόν αξιώσεις έναντι οποιουδήποτε κράτους το οποίο συμμετέχει στην επιχείρηση διαχείρισης κρίσης της ΕΕ για τραυματισμό ή θάνατο μελών του προσωπικού της ή για ζημία ή απώλεια περιουσιακών στοιχείων που της ανήκουν και χρησιμοποιούνται από την επιχείρηση διαχείρισης κρίσης της ΕΕ, εφόσον ο εν λόγω τραυματισμός, θάνατος, ζημία ή απώλεια:
      
                  —
               
               
                  προκλήθηκε από προσωπικό κατά την εκτέλεση των καθηκόντων του σε σχέση με την επιχείρηση διαχείρισης κρίσης της ΕΕ, εξαιρουμένων των περιπτώσεων βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης περιουσιακών στοιχείων που ανήκουν σε κράτη τα οποία συμμετέχουν στην επιχείρηση διαχείρισης κρίσης της ΕΕ, υπό τον όρο ότι τα εν λόγω περιουσιακά στοιχεία χρησιμοποιήθηκαν σε σχέση με την επιχείρηση και εξαιρουμένων των περιπτώσεων βαρείας αμέλειας ή δόλου του προσωπικού της επιχείρησης διαχείρισης κρίσης της ΕΕ, το οποίο χρησιμοποιούσε τα συγκεκριμένα περιουσιακά στοιχεία.»